Διδακτική αγγλικών σε μαθητές με προβλήματα όρασης
Authors: Ευσταθίου Αθανασία 
Published: September 2021

Στη διεθνή βιβλιογραφία περιορισμένος αριθμός ερευνών εξετάζει ζητήματα εκπαίδευσης μαθητών με προβλήματα όρασης στα Αγγλικά ως ξένη γλώσσα και μάλιστα είναι η πρώτη φορά που στη χώρα μας προσεγγίζεται σε ερευνητικό επίπεδο η διδακτική των Αγγλικών αυτού του μαθητικού πληθυσμού. Ο σκοπός αυτής της μελέτης είναι να διερευνηθούν οι διδακτικές πρακτικές, τα διδακτικά υλικά και η τεχνολογική υποστήριξη που χρησιμοποιούν οι καθηγητές Αγγλικής που διδάσκουν μαθητές με προβλήματα όρασης, καθώς και η εκπαίδευσή τους με την αξιοποίηση ποσοτικής και ποιοτικής ερευνητικής μεθοδολογίας. Οι 80 καθηγητές Αγγλικών που εκπροσωπούσαν όλη την Ελληνική επικράτεια συμπλήρωσαν το ερωτηματολόγιο με τίτλο «Διδακτική των Αγγλικών σε μαθητές με προβλήματα όρασης: Οι πρακτικές, οι αντιλήψεις, οι ανάγκες και οι εμπειρίες των καθηγητών Αγγλικής». Επιπρόσθετα, 10 από τους συμμετέχοντες στο ερωτηματολόγιο πήραν μέρος σε ημιδομημένες συνεντεύξεις για να παράσχουν ενδελεχείς πληροφορίες αναφορικά με αυτόν τον πληθυσμό μαθητών.Χρησιμοποιήθηκε περιγραφική και επαγωγική στατιστική ανάλυση των αποτελεσμάτων των ερωτηματολογίων. Συγκεκριμένα, για να προσδιοριστούν οι συσχετίσεις των τυπικών προσόντων και της διδακτικής εμπειρίας των εκπαιδευτικών ως προς τις διδακτικές πρακτικές, τα διδακτικά υλικά, την τεχνολογική υποστήριξη, το επίπεδο γνώσης, την αναγκαία γνώση και τις ευκαιρίες εκπαίδευσης των εκπαιδευτικών εφαρμόσθηκαν οι παρακάτω μέθοδοι επαγωγικής στατιστικής: παραμετρική διαδικασία “T- test” ανεξαρτήτων δειγμάτων(independent samples T-test), δείκτες συνάφειας Pearson r και πίνακες διασταύρωσης σε συνδυασμό με τον έλεγχο Χ2. Επίσης, οι συνεντεύξεις των εκπαιδευτικών αναλύθηκαν για να απαντηθούν τα ερευνητικά ερωτήματα που προσεγγίζονται μέσω της περιγραφικής στατιστικής των αποτελεσμάτων του ερωτηματολογίου (ερευνητικά ερωτήματα 1-5).Τα αποτελέσματα έδειξαν ότι η πλειονότητα των εκπαιδευτικών δεν γνωρίζει πώς να αντιμετωπίσει (διδακτικές πρακτικές, διδακτικά υλικά, προσαρμογές κτλ.) τις εκπαιδευτικές ανάγκες των μαθητών με προβλήματα όρασης που υποστηρίζει. Ένας μεγάλος αριθμός εκπαιδευτικών δήλωσε ότι δεν επιθυμεί να εκπαιδευτεί στη διδασκαλία μαθητών με προβλήματα όρασης, γιατί οι μαθητές αυτοί αποτελούν μαθητική μειονότητα που δεν βρίσκεται σταθερά μες την τάξη τους. Επιπλέον, ένα σημαντικό ποσοστό από τη μειοψηφία των εκπαιδευτικών που έχει λάβει σχετική εκπαίδευση εξέφρασε την ανάγκη για μια περισσότερο εκτεταμένη και δια βίου εκπαίδευση στο θέμα. Επίσης, από την έρευνα συνάγεται ότι οι ευκαιρίες εκπαίδευσης των εκπαιδευτικών στη διδασκαλία μαθητών με προβλήματα όρασης αντλούνται σύμφωνα με το προσωπικό τους κίνητρο και τον βαθμό ευαισθητοποίησής τους στο συγκεκριμένο θέμα. Ακόμα, η έλλειψη συνεργασίας των εκπαιδευτικών της γενικής τάξης και των εκπαιδευτικών της ειδικής αγωγής έχει δημιουργήσει ένα σύστημα που παρέχει μεγαλύτερη υποστήριξη για τον μαθητή,όταν ο εκπαιδευτικός διδάσκει εκτός της γενικής τάξης σε μικρές ομάδες 4-5 μαθητών ή ατομικά. Από την έρευνα φαίνεται συγκεντρωτικά ότι η διδασκαλία των Αγγλικών σε μαθητές με προβλήματα όρασης θέτει προκλήσεις, προκαλεί ανησυχία και ένα υψηλό επίπεδο πίεσης σε όλους τους εκπαιδευτικούς, είτε έχουν είτε δεν έχουν λάβει σχετική εκπαίδευση.Τα αποτελέσματα δείχνουν την αναγκαιότητα σχεδιασμού, δημιουργίας και οργάνωσης εκπαιδευτικών περιβαλλόντων περισσότερο αποτελεσματικών στις ιδιαιτερότητες και τις ανάγκες των μαθητών με προβλήματα όρασης που μαθαίνουν Αγγλικά ως ξένη γλώσσα. Επίσης, αναδεικνύεται η αξία ύπαρξης προγραμμάτων επιμόρφωσης που στοχεύουν στις ανάγκες των εκπαιδευτικών που διδάσκουν Αγγλικά σε μαθητές με προβλήματα όρασης. Τέλος, περιλαμβάνονται προτάσεις για μελλοντικές έρευνες.